David Ricardo Capriles

David Ricardo Capriles (☆ 17 di novèmber 1837 na Kòrsou – † 3 di mei 1902) tabata un médiko, eskritor i aktivista sosial di Kòrsou. E ta konsiderá un di e promé profesionalnan lokal ku a dediká su trabou na kuido di salú públiko i, en partikular, na un tratamentu mas humano pa personanan ku trastorno mental.

 Biografia 
Capriles a nase na Kòrsou na 1837. Despues di kompletá su enseñansa sekundario, el a bai studia medisina na Merka, unda el a finalisá su estudio na 1858. Durante su añanan di estudio, el a mustra kaba interes den fisiologia, enfermedat mental i e kondishonnan sosial ku ta influensia salú.

 Karera médiko 
Despues di bolbe Kòrsou, Capriles a ehersé medisina primeramente komo médiko general. Mas dilanti, el a bira direktor-médiko di e instituto sikiátriko Monte Cristo, unda el a traha for di 1882 te 1900.Hoetink, H., & Anink, G. B., Encyclopedie van de Nederlandse Antillen, 1969, Amsterdam, pag. 124. Den e funshon aki, el a introdusí ideanan progresivo pa su tempu, enfatisando tratamentu digno, observashon médiko sistemátiko i mihó kondishonnan di bida pa pashèntnan.

Capriles ta rekonosí komo un di e promé médikonan na Kòrsou ku a defendé un maneho humano i organisá pa kuido di persona ku enfermedat mental. Su trabou na Monte Cristo y su skrituranan médiko ta mustra un nivel haltu di konosemento pa siglo diesnuebe. Na 1882, el a hala atenshon tambe riba problemanan sosial i di salú públiko na Kòrsou den un petishon dirigí na Tweede Kamer di Staten-Generaal di Hulanda. 

 Aktividat literario i kultural 
Banda di su trabou médiko, Capriles tabata aktivo den bida kultural.David Ricardo Capriles, Encyclopedie van Curaçao El a laga un diario personal, skirbí parsialmente na ingles i parsialmente na hulandes, den kua el a dokumentá su experensia di bida, estudio i práktika médiko. Su artíkulo, ensayo i historianan médiko ta mustra talento literario y un observashon skerpi di e sosiedat kolonial di su tempu.

 Legado 
E legado di David Ricardo Capriles ta sigui biba den e desaroyo di kuido sikiátriko na Kòrsou. Klínika Capriles, e institushon prinsipal pa salú mental di e isla, ta karga su nòmber na honor di su kontribushonnan históriko. Su bida i obra a wòrdu ampliamente dokumentá den e biografia di G.E. van Zanen, ku ta wòrdu konsiderá e obra di referensia riba Capriles. 

 Literatura 
 Van Zanen, G.E. (1969). David Ricardo Capriles: student, geneesheer, schrijver, Curaçao 1837–1902. Assen: Van Gorcum.
 Báez Lavastida (1898), El Doctor David Ricardo Capriles (manuskrito).

Kategoria:Hende
Kategoria:Eskritor
Kategoria:Kòrsou